tartuNLP/wikipedia-smugri-20251201 huggingface dataset:
Yleisiin tarpeisiin erotettu alue

Yleisiin tarpeisiin erotettu alue on Suomen kiinteistörekisterissä yksi kiinteistön laji. Alue on tarkoitettu käytettäväksi kylän tai jakokunnan tarvetta laajempaan tarkoitukseen.
Yleisiin tarpeisiin erotettuja alueita on perustettu isojaossa ennen vuotta 1917. Niitä on perustettu muun muassa maaseudulla kirkon tonttia tai hautausmaata varten. Alueet eivät tavallisesti ole isojaon jakokunnan yhteisiä. 
Yleisiin tarpeisiin erotettuja alueita on perustettu myös teitä, valtaojia, kouluja, köyhäinhuoneita sekä kruunun ja pitäjän viljamakasiineja varten.
Alueesta on myöhemmin voitu muodostaa tila.
Inga Gill

Inga Stina Gill (2. toukokuuta 1925 Tukholma – 18. lokakuuta 2000 Tukholma) oli ruotsalainen näyttelijä. Hän esiintyi erityisesti komedioissa ja revyissä muun muassa Kar de Mumman kanssa. Vuosina 1987–1989 hän näytteli "Öhmanin tavaratalossa".
Erillinen vesijättö

Erillinen vesijättö on Suomen kiinteistörekisterissä yksi kiinteistön laji. Erillinen vesijättö on syntynyt, kun järven tai lammen vedenkorkeutta on laskettu. Erillisiä vesijättöjä ei ole muodostunut enää 1.3.1903 jälkeen.
Erillinen vesijättö on syntynyt aina vesistön laskemisesta, ei maannousun kautta. Kaikki vesijätöt eivät ole kiinteistörekisterissä erillisiä vesijättöjä.
Erillinen vesijättö ei kuulu mihinkään tilaan. On myös mahdollista, että se on aiemmin kuulunut tilaan mutta sittemmin luovutettu siitä toiselle tilasta irrottamatta.
Oikeuskäytännössä erillisiä vesijättöjä on pidetty irtaimena omaisuutena. Erillisten vesijättöjen omistuksessa on epäselvyyksiä, sillä niiden omistaja ei selviä lainhuuto- ja kiinnitysrekisteristä.
Erillisiä vesijättöjä on pääasiassa Pohjois-Savossa ja Pohjois-Karjalassa. Suurimmaksi osaksi ne ovat arvoltaan vähäisiä. Vuonna 2015 arvioitiin, että erillisiä vesijättöjä, joiden omistusoikeus oli selvittämättä, oli jäljellä noin 250.
Vuonna 2017 voimaan tulleen "lain erillisten vesijättöjen lakkauttamisesta" (373/2016) mukaan vesijättö palautetaan osaksi sitä alkuperäistä rekisteriyksikköä, johon se kuului ennen järvenlaskua, jos alueen omistajaa ei saada selvitettyä.
Main Offender (Keith Richardsin albumi)

Main Offender on Keith Richardsin, The Rolling Stones -yhtyeen kitaristin toinen sooloalbumi, joka julkaistiin 19. lokakuuta 1992 Virgin Recordsin kautta. Se seurasi neljä vuotta aiemmin ilmestynyttä "Talk Is Cheap" -debyyttiä ja vahvisti Richardsin asemaa itsenäisenä muusikkona Rolling Stonesin ulkopuolella. Albumilla häntä säestää The X-pensive Winos yhtye.
Albumilta julkaistiin vuonna 1992 singlenä kappale "Wicked As It Seems" ja siitä julkaistiin myös musiikkivideo. Vuonna 2020 albumi julkaistiin uudestaan ja silloin julkaistiin single ja musiikkivideo kappaleesta "Hate it When You Leave"
Tausta.
Keith Richards teki jälleen yhteistyötä "Talk Is Cheap" -levyltä tutun tuottajan, rumpali Steve Jordanin kanssa ja lisäsi mukaan kitaristi Waddy Wachtelin tuottajana. Levytysten aikana Richards työskenteli jälleen luottomuusikoidensa kanssa, jotka tunnettiin nimellä The X-Pensive Winos. Rolling Stones -kitaristin mukaan "Main Offender" olisi kuulostanut täysin erilaiselta ja saanut toisenlaisen identiteetin, ellei hän olisi ennen äänityksiä ottanut Winos-yhtyettä mukaansa kiertueelle. 
"Talk Is Cheap" -levyä varten Keith Richards oli kirjoittanut kaikki kappaleet valmiiksi ennen studioon menoa, mutta tällä kertaa studioon mentiin lähes tyhjin käsin. Richardsin mukaan hänellä ei ollut tarpeeksi uusia kappaleita, joten hän luotti musiikin syntyvän studiossa improvisaation ja jammailun avulla. Sen takia hän jakoi kappaleiden sävellys ja sanoitus krediittejä yhdessä rumpali Steve Jordanin, kitaristi Waddy Wachtelin ja basisti Charley Draytonin kanssa. Hän kuvaili albumia ennenkaikkea The X-Pensive Winos -yhtyeen bändilevyksi, vaikka se julkaistiin Keith Richards nimellä. Tiedotteessaan Richards muisteli: "Tämä on toinen kierros, ja Winos on tavallaan kehittymässä – ja jos vain pystyn pitämään nuo tyypit yhdessä mahdollisimman pitkään, se on yksi maailman parhaista bändeistä. Se on todella kiehtova yhtye, ja sen potentiaali on vasta alkamassa paljastua." 
Sessioita pidettiin Kaliforniassa ja New Yorkissa maaliskuusta syyskuuhun 1992, ja niitä seurasi kiertue Argentiinassa ja Euroopassa loppuvuonna 1992 sekä Pohjois-Amerikassa alkuvuonna 1993. "Main Offender" julkaistiin lokakuussa 1992, ja se sai pääosin myönteiset arvostelut. Kuitenkin se ei yltänyt "Talk Is Cheap" -levyn kaupalliseen menestykseen, sijoittuen Iso-Britannian listalla sijalle 45 ja Yhdysvalloissa sijalle 99. "Main Offender" -kiertueen jälkeen Richards keskittyi jälleen yksinomaan Rolling Stonesin kanssa työskentelyyn, eikä julkaissut seuraavaa sooloalbumiaan, "Crosseyed Heartia", ennen vuotta 2015.
Inga Löwdin

Inga Margareta Löwdin (o.s. Svennbeck; 1. toukokuuta 1917 Uppsala – 2. kesäkuuta 2008 Uppsala) oli ruotsalainen urheilujohtaja ja Ruotsin urheilun valtakunnanliiton hallituksen ensimmäinen naispuolinen jäsen vuodesta 1951.
Valtion metsämaa

Valtion metsämaa on Suomen kiinteistörekisterissä kiinteistön laji, joka käsittää valtion omistamaa metsää. Metsämaan omistus perustuu monessa tapauksessa Kustaa I Vaasan julistukseen vuodelta 1542. Sen mukaan asumattomat erämaat kuuluvat Jumalalle, kuninkaalle ja Ruotsin kruunulle.
Kaikki Suomen valtion omistamat metsät eivät ole kiinteistörekisterissä valtion metsämaan lajisia. Valtio omistaa metsämaata myös tiloina sekä luonnonsuojelualueina. 
Valtion metsämaiden merkitseminen kiinteistörekisteriin saatiin valmiiksi 1990-luvulla.
Norsunluurannikon presidentinvaalit 2025

Norsunluurannikon presidentinvaalit 2025 järjestettiin 25. lokakuuta. Vaaleissa 83-vuotias, vuodesta 2011 presidenttinä toiminut Alassane Ouattara tavoitteli neljättä kautta. Vaalien alla useita opposition ehdokkaita, mukaan lukien entistä presidenttiä Laurent Gbagboa, estettiin asettumasta ehdolle. Tämä aiheutti laajoja mielenosoituksia. Ouattaralla oli vaaleissa neljä haastajaa, jotka olivat sitoutumattomia tai pienten puolueiden ehdokkaita, eikä yhdelläkään katsottu olevan mahdollisuuksia voittoon. Ouattaran aikana maan talous on kasvanut erityisesti kaakaon hinnan nousun myötä, mutta yli kolmasosa väestöstä elää yhä köyhyydessä ja varsinkin nuorisotyöttömyys on korkealla tasolla.
Ouattara voitti odotetusti keräten alustavien tulosten mukaan lähes 90 prosenttia äänistä.
Ihorombe

Ihorombe on alue Madagaskarin eteläosan sisämaassa, yksi aluehallinnon 24:stä alueesta. Vuoden 2018 väestönlaskennassa sen väkiluku oli 417 312 ja pinta-ala 26 046,0 neliökilometriä. Väestöstä kaupunkilaisia oli prosenttia eli 39 556 asukasta. Vuonna 2023 väkiluvuksi kirjattiin asukasta.
Ihoromben alueen naapureina ovat naapureina ovat lännessä Atsimo-Andrefanan alue, pohjoisessa Haute Matsiatran, idässä Atsimo-Atsinananan ja etelässä Anosyn alueet.
Aluekeskus on Ihosyn kaupunki, joka sijaitsee 602 kilometriä pääkaupunki Antananarivosta etelään (kansallista maantietä RN 7). Paikallisemmalla tasolla alue jakautuu kolmeen piiriin ja nämä edelleen kuntiin, joiden väkiluku oli vuonna 2023 seuraava:
Ihoromben alueella sijaitsevista suojelualueista mainittakoon Isalon kansallispuisto, sekä osin alueella sijaitsevat Andringitran ja Befotaka–Midongyn kansallispuisto (eli Parc National Midongy du Sud).
Catherine Connolly

Catherine Connolly (s. 1957 Galway, Irlanti) on irlantilainen poliitikko, joka valittiin vuonna 2025 maansa presidentiksi. Hän on vuodesta 2007 ollut sitoutumaton, ja sitä ennen hän oli Työväenpuolueen jäsen. Connolly oli ensimmäinen nainen Irlannin parlamentin varapuhemiehenä.
Connolly astui presidentin virkaan 11. marraskuuta 2025.
Nuoruus, opiskelu ja työura.
Catherine Connolly syntyi 1957 ja kasvoi 14-lapsisessa perheessä Galwayn esikaupunkialueella Shantallassa. Hän syntyi perheen lapsista yhdeksäntenä, ja perhe asui sosiaalisesti rakennetuilla asuinalueella. Catherine oli yhdeksänvuotias, kun hänen äitinsä kuoli yllättäen. Perheen nuorin lapsi oli vain vuoden vanha. Hänen isänsä oli rappaaja, ja tämä teki myös muita rakennusalan töitä elättääkseen perheensä.
Connolly opiskeli ensin kliinistä psykologiaa ja valmistui Leedsin yliopistosta maisteriksi 1981. Hän toimi Galwayn kreivikunnan terveyslautakunnan kliinisenä psykologina mutta kieltäytyi vakituisesta työpaikasta. Connolly opiskeli sen sijaan iltakursseilla oikeustiedettä ja pääsi sitäkin opiskelemaan Galwayn yliopistoon. Hän suoritti 1989 oikeustieteen tutkinnon ja sai kaksi vuotta myöhemmin luvan toimia asianajajana.
Poliittinen ura.
Connolly aloitti poliittisen uransa vasta 1999, jolloin hän oli jo yli 40-vuotias. Hän halusi osallistua päätöksentekoon omien sanojensa mukaan Irlannin asuntopulan takia. Hän kuvasi ongelmaa ”aikaamme määrittäväksi yhteiskunnalliseksi kriisiksi”. Connolly valittiin Irlannin työväenpuolueesta Galwayn kunnanvaltuustoon, jossa hän oli lopulta 17 vuoden ajan. Hän toimi vuoden ajan myös kaupungin pormestarina.
Connolly jätti vuonna 2007 Työväenpuolueen petyttyään, kun puolue ei kannattanut häntä Michael D. Higginsin varapresidenttiehdokkaaksi. Hän oli tämän jälkeen kahdesti sitoutumattomana ehdolla, ennen kuin kolmannella kerralla hänet valittiin Irlannin parlamenttiin vuonna 2016. Connolly valittiin vuonna 2020 parlamentin varapuhemieheksi. Hänestä tuli ensimmäinen nainen, joka johti puhetta Irlannin parlamentissa. Connolly onnistui yhdistämään opposition voimat taakseen ja voitti näin hallituspuolueen ehdokkaan varapuhemiesäänestyksessä.
Connolly ilmoitti elokuussa 2025 pyrkivänsä lokakuun vaaleissa presidentiksi. Hän uskoi tässä vaiheensa saaneensa tarpeeksi kannatusta puolueilta. Connolly sai vaaleissa ylivoimaisen voiton, saaden yli 63 prosenttia äänistä. Vaalien äänestysprosentti jäi varsin matalaksi, ja hylättyjä ääniä annettiin ennätysmäärä. Äänestysintoon ilmeisesti vaikutti oikeistolaisen ehdokkaan puuttuminen, ja samalla monet konservatiivit kehottivat antamaan protestiääniä.
Joakim Hirschovits

Joakim Hirschovits-Gerz (s. 17. heinäkuuta 2006 Espoo) on suomalainen jääkiekkoilija, joka edustaa SM-liigajoukkue Kiekko-Espoota. Hän on pelipaikaltaan keskushyökkääjä. Hirschovitsilla on juniorisopimus ja hän on pelannut pääasiassa seuran U20-joukkueessa.
Ura.
Seuraura.
Hirschovits on Helsingin IFK:n kasvatti. Hän voitti kauden 2021–2022 päätteeksi U16 SM-hopeaa ja kauden 2022–2023 päätteeksi U18 SM-pronssia. Kauden 2023–2024 Hirschovits pelasi suurimmaksi osaksi U20-joukkueessa, mutta hän vahvisti myös U18-joukkuetta, jossa Hirschovits voitti SM-hopeaa.
Kaudeksi 2025–2026 Hirschovits siirtyi yhdessä kaksoisveljensä Jonatanin kanssa Kiekko-Espoon U20-joukkueeseen. Seuran urheilutoimenjohtajana toimii heidän isänsä Kim Hirschovits. Joakim Hirschovits teki SM-liigadebyyttinsä 24. lokakuuta 2025 kasvattajaseuraansa HIFK:ta vastaan. Hänet merkittiin Kiekko-Espoon nelossentteriksi laidoilleen Ottoville Leppänen ja Jere Väisänen. Hirschovits sai ottelussa jääaikaa 9.17 minuuttia.
Maajoukkueura.
Hirschovits edusti Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2023, jolloin hän voitti pronssia. Hirschovits pelasi turnauksessa kaikki neljä poikien maaotteluaan.
Yksityiselämä.
Hirschovitsin kaksoisveli Jonatan pelaa hyökkääjänä Joakimin joukkuetoverina Kiekko-Espoon U20-joukkueessa. Veljesten isä Kim Hirschovits pelasi omalla urallaan hyökkääjänä pudotuspelit mukaan lukien yhteensä 766 SM-liigaottelua HIFK:ssa, Jokereissa, Bluesissa ja Kärpissä. Hän voitti SM-liigan pistepörssin kahdesti (2008–2009 ja 2014–2015). Kim pelasi urallaan myös Ruotsissa ja KHL:ssä. Hän toimii nykyään Kiekko-Espoon urheilutoimenjohtajana.
Crosseyed Heart

Crosseyed Heart on The Rolling Stonesin kitaristin Keith Richardsin kolmas sooloalbumi. Se julkaistiin 18. syyskuuta 2015 Virgin EMI / Republic Recordsin kautta. Albumi ilmestyi 23 vuotta edellisen soololevyn "Main Offenderin" (1992) jälkeen ja merkitsi Richardsille vahvaa ja henkilökohtaista paluuta omille juurilleen bluesiin, countryyn, reggaeen ja rock’n’rolliin. Albumilta julkaistiin singlenä kappaleet ”Trouble” ja Gregory Isaacs -cover-kappale ”Love Overdue”. Albumilla Richardsia säestää The X-pensive Winos -yhtye, joka on tuttu Richardsin aikaisemmista soololevyistä. 
Albumilla vierailee myös laulaja Norah Jones, joka laulaa Richardsin kanssa dueton kappaleessa ”Illusion”. 
Tausta.
Vuoden 2011 alkupuolella Keith Richards ja Steve Jordan olivat kirjoittaneet kappaleita One East -studiolla Manhattanilla. Maaliskuussa samana vuonna Steve Jrdan kutsui äänittäjä Dave O’Donnellin Germano Studiosille, myös Manhattanille, missä suurin osa albumista lopulta äänitettiin. O’Donnellin mukaan Keith Richards sanoi, ettei hän aikonut tehdä lainkaan albumia, vaan hän halusi vain äänittää joitakin kappaleita, joita hän oli kirjoittanut. Aluksi he työskentelivät kaksi päivää viikossa, ja saivat joka päivä yhden kappaleen äänitettyä. O’Donnellin mukaan kaikki sujui todella rennosti ja Richardsin soitto oli täysin luonnollista; siihen ei liity lainkaan “työtä” Kun kappaleiden pohjaraidat oli äänitetty, Richards ja Jordan kutsuivat studioon muusikko ystäviään tekemään päälleäänityksiä. 
Albumilla esiintyvät Richardsin luottomuusikot, The X-pensive Winos -yhtye, lukuunottamatta sen vakituista basistia Charley Draytonia, joka oli Richardsin studiosessioiden aikaan kiertueella Bob Dylanin yhtyeen kanssa. Tästä syystä Keith Richards soitti suurimman osan albumin basso-osuuksista. 
Albumilla laulaa taustoja myös soul-laulaja Aaron Neville. Albumin yhteydessä julkaistiin levyn teosta kertova dokumenttielokuva "Under the Influence". ”Minulla oli valtavan hauskaa tehdessäni tätä uutta levyä ja työskennellessäni jälleen [rumpali] Steve Jordanin ja [kitaristi] Waddy Wachtelin kanssa,” Richards sanoi medialle. ”Ei ole mitään sen kaltaista kuin kävellä studioon ilman pienintäkään aavistusta siitä, mitä tulet lopulta sieltä ulos mukanasi.”
Wilhelm Gottlieb Hankel

Wilhelm Gottlieb Hankel (1814–1899) oli saksalainen fyysikko. Hän oli vuodesta 1840 Hallen yliopiston fysiikan ja kemian yksityisdosentti ja 1847 ylimääräinen professori. Hänet kutsuttiin 1849 Leipzigin yliopistoon fysiikan professoriksi, ja hän hoiti tointa vuoteen 1857. Hankel suoritti tieteellisen työnsä etupäässä sähköopin, semminkin lämpösähkön alalla: hän tutki kiteiden lämpösähköominaisuuksia, sähköpurkausvirran magneettisia vaikutuksia, virtoja, jotka syntyvät valon vaikuttaessa veteen tai suolaliuoksiin upotettuihin metalleihin. Hän keksi uusia keinoja ja kokeita ilmasähkön mittaamiseksi ja esitti uuden teorian sähköilmiöiden selittämiseksi. Tutkimustensa tulokset hän julkaisi tieteellisissä aikakauskirjoissa ja teoksessa "Elektrische Untersuchungen" (1856–1899). Sen ohessa hän toimitti saksalaisen painoksen Aragon-julkaisuista (1854–1860, 16 nid.).
Hankelin poika oli matemaatikko Hermann Hankel (1839–1873).
Hermann Hankel

Hermann Hankel (1839–1873) oli saksalainen matemaatikko. Hän opiskeli matematiikkaa Leipzigin ja Göttingenin yliopistoissa. Hän oli vuodesta 1863 matematiikan dosentti Leipzigin yliopistossa ja 1867 ylimääräinen professori. Samana vuonna hän siirtyi professoriksi Erlangenin yliopistoon ja 1869 Tübingeniin. Hän kiinnostui etenkin matemaattisesta analyysistä ja aikoi julkaista täydellisen kompleksifunktioiden teorian. Siitä ilmestyi kuitenkin vain ensimmäinen osa "Theorie der complexen Zahlensysteme" (1867). Lisäksi hän kirjoitti teoksen "Die eulerschen Integrale bei unbeschränkter Variabilität des Argumentes" (1863). Hänen kuolemansa jälkeen julkaistiin hänen käsikirjoituksistaan "Zur Geschichte der Mathematik im Altertum und Mittelalter" (1874) ja "Die Elemente der projektivischen Geometrie in synthetischer Behandlung" (1875).
Hermann Hankelin isä oli fyysikko Wilhelm Gottlieb Hankel (1814–1899).
Hankel

Hankel on muun muassa seuraavien saksalaisten henkilöiden sukunimi:
Petri Viljanen (jalkapalloilija, 1977)

Petri Viljanen (s. 7. marraskuuta 1977) on suomalainen jalkapalloilija, pelipaikaltaan maalivahti. Hän kuului Turun Palloseuran ja toisen turkulaisseuran FC Interin veikkausliigajoukkueisiin neljänä kautena ja pelasi kaikkiaan kymmenen veikkausliigaottelua.
Viljanen pelasi ensimmäisen veikkausliigaottelunsa Turun Palloseuran joukkueessa syyskuussa 1995. Hän kuului TPS:n liigamiehistöön myös kaudella 1996 mutta ei päässyt pelaamaan. Seuraavat kolme kautta hän edusti FC Interiä. Kaudella 1997 hän pelasi viisi liigaottelua. Kaudella 1998 hän pelasi Ykköseen pudonneessa FC Interissä 23 sarjaottelua. Kaudella 1999 FC Inter oli jälleen Veikkausliigassa, jossa Viljanen pelasi neljä ottelua. Tämän jälkeen hän pelasi alemmilla sarjatasoilla muun muassa naantalilaisessa VG-62:ssa, Salon Palloilijoissa ja Someron Voimassa.
Viljanen pelasi kymmenen poikien maaottelua vuosina 1993–1995.
Petri Viljasen isoveli Petteri Viljanen pelasi jalkapalloa Veikkausliigassa.
Tommi Virtanen (jalkapalloilija)

Tommi Virtanen (s. 25. tammikuuta 1971) on suomalainen jalkapalloilija, pelipaikaltaan keskikenttäpelaaja. Hän pelasi Veikkausliigaa neljä kautta Turun Palloseuran joukkueessa.
Virtanen pelasi kauden 1991 Turun Pallossa ja nousi sieltä Turun Palloseuran veikkausliigamiehistöön. Hän pelasi TPS:ssä neljän kauden aikana 59 veikkausliigaottelua ja teki niissä kolme maalia. Kaudella 1996 hän edusti Ykkösessä seinäjokelaista Törnävän Pallo-55:tä, minkä jälkeen hän jatkoi pelaamista alemmilla sarjatasoilla.
Tommi Virtanen

Tommi Virtanen voi tarkoittaa seuraavia suomalaisia henkilöitä:
Argentiinan parlamenttivaalit 2025

Argentiinan parlamenttivaalit 2025 järjestettiin 26. lokakuuta. Niissä valittiin 127 jäsentä 257-paikkaiseen edustajainhuoneeseen ja 24 jäsentä 72-paikkaiseen senaattiin.
Vaaleja pidettiin ratkaisevina presidentti Javier Milein ajaman libertaristisen politiikan jatkolle. Milein suosiota olivat heikentäneet muun muassa hänen lähipiiriään koskeneet korruptioskandaalit, ja syyskuussa pidetyissä paikallisvaaleissa hänen La Libertad Avanza -puolueensa kärsi pahan tappion. Yhdysvaltain presidentti Donald Trump oli uhannut peruvansa maalle lupaamansa 40 miljardin apupaketin, jos Milein puolue ei voita parlamenttivaaleja.
Milein puolue nousi vaalien suureksi voittajaksi saaden 41 prosenttia äänistä. Se sai 13 jaossa olleista 24 paikasta senaattiin ja 64 jaossa olleista 127 paikasta edustajainhuoneeseen. Äänestysprosentti oli 67,9 eli matalin vuosikymmeniin.
Angry Birds -elokuva 3

Angry Birds -elokuva 3 () on vuonna 2026 ensi-iltansa saava suomalais-yhdysvaltalainen tietokoneanimoitu elokuva, jonka on ohjannut John Rice. Se on jatko-osa vuoden 2019 "Angry Birds -elokuva 2" ja perustuu sen tavoin suomalaisen peliyhtiö Rovion samannimiseen videopelisarjaan. Tuotantoyhtiö on Rovio Animation, Sega Sammy Mega ja Prime Focus Studios, ja levittäjä Paramount Pictures. Elokuvan pääosissa näyttelevät Jason Sudeikis, Josh Gad, Rachel Bloom, Danny McBride, Emma Myers, Keke Palmer, Lily James, Tim Robinson, Walker Scobell, Sam Richardson, Maitreyi Ramakrishnan, Nikki Glaser, and Marcello Hernandez.
Ensi-ilta.
Elokuva saa ensi-iltansa Yhdysvalloissa ja Suomessa 23. joulukuuta 2026.
Analanjirofo

Analanjirofo on hallinnollinen alue Madagaskarin koillisosassa, yksi aluehallinnon 24:stä alueesta. Kooltaan nykyinen Analanjirofon alue on määritelty vuonna 2021 säädetyllä lailla, jossa alueen pohjoisosasta irrotettiin kaksi piiriä uuden Ambatosoan alueen perustamiseksi. Vuonna 2023 siellä asui asukasta. Alueen pinta-ala oli noin neliökilometriä.
Analanjirofon alue rajautuu idässä Intian valtamereen. Naapurialueita ovat etelässä Atsinananan, lännessä Alaotra-Mangoron, luoteessa Sofian ja pohjoisessa 2021 perustettu Ambatosoan alue.
Paikallisella tasolla alue jakautuu neljään piiriin ja edelleen 41 kuntaan (VL2018:n piirein kuntajaon mukaan). Piirien perustiedot ovat:
Aluekeskus on Fenoarivo () kaupunki ja kunta, joka sijaitsee 475 kilometriä pääkaupunki Antananarivosta koilliseen (kansallisia maanteitä RN2 ja RN5 pitkin) ja jonka väkiluku oli (VL2018). Aluekeskuksesta käytetään myös sen piirin nimeä: Fenoarivo Atsinanana (eli ).
Juha Virkki

Juha Virkki (s. 20. syyskuuta 1977) on suomalainen jalkapalloilija, pelipaikaltaan keskuspuolustaja. Hän pelasi Veikkausliigaa viisi kautta Turun Palloseuran joukkueessa.
Virkki on Piikkiön Palloseuran kasvatti. Hän siirtyi kauden 1998 jälkeen Åbo IFK:sta Turun Palloseuraan, jota hän edusti seitsemän kauden ajan. Kaudella 1999 Virkki pelasi 24 liigaottelua ja teki niissä yhden maalin. Kaudella 2000 hän pelasi 24 liigaottelua tekemättä maaleja. Kaudet 2001 ja 2002 TPS pelasi Ykkösessä, jossa Virkille kertyi kaikkiaan 42 sarjaottelua. TPS:n palattua Veikkausliigaan Virkki pelasi 26 liigaottelua ja teki yhden maalin kaudella 2003, pelasi 19 liigaottelua ja teki kaksi maalia kaudella 2004 sekä pelasi 17 liigaottelua ilman maaleja kaudella 2005. Vuoden 2005 päätteeksi hän ilmoitti lopettavansa pääsarjauransa ja keskittyvänsä siviilityöhönsä. Hän jatkoi jalkapallon pelaamista alemmilla sarjatasoilla.
Virkki pelasi yhden nuorten maaottelun vuonna 1999.
Hannu Heusala

Hannu Heikki Heusala (2. elokuuta 1951 Kalajoki – 2. syyskuuta 2025 Oulu) oli suomalainen elektroniikan professori.
Heusala tuli ylioppilaaksi Kalajoen yhteiskoulusta 1970 ja valmistui Oulun yliopistosta diplomi-insinööriksi 1975, tekniikan lisensiaatiksi 1979 ja väitteli siellä tekniikan tohtoriksi 1984.
Heusala tuli tunnetuksi yhtenä VHDL-laitteistokuvauskielen soveltamisen edelläkävijöistä Suomessa ja yleisemmin elektroniikan suunnittelumenetelmien ja kehitysympäristöjen tutkijana ja kehittäjänä. Oulun yliopistossa hän sekä julkaisi tutkimuksia että oli mukana laatimassa ja toimittamassa alansa oppikirjoja ja tietoteoksia. Toimittuaan 1990-luvulla VTT:n elektroniikkayksikön tutkimuspäällikkönä Oulussa Heusala palasi yliopistolle. Hänet nimitettiin elektroniikan professoriksi erityiskohteenaan digitaalisten järjestelmien logiikkasuunnittelun menetelmät ja digitaalisten piirien toteutustekniikat. Hänet oli jo tätä ennen nimitetty yliopistoon elektroniikan dosentiksi. Heusala jäi eläkkeelle 2013. Tutkimuskohteisiinsa liittyen hän sai useita patentteja keksinnöille ja oli perustamassa uusia yrityksiä.
Emilia Nyman

Emilia Nyman (s. 1980) on suomalainen näyttelijä, laulaja ja laulunopettaja. Hänen äänialansa on sopraano.
Elämä ja ura.
Emilia Nyman valmistui musikaaliartistiksi Göteborgin Balettakademienista vuonna 2002. Hän on työskennellyt Helsingin kaupunginteatterissa vuodesta 2003. Musikaalien lauluvalmentajana hän aloitti 2016. Lisäksi Nyman on ollut lauluvalmentajana ja laulunopettajana muun muassa Kouvolan Teatterissa, Turun ruotsalaisessa teatterissa, Turun kaupunginteatterissa ja Tampereen Työväen Teatterissa.
Nymanin rooleja ovat olleet muun muassa Madde ("Kick", 2003), Mimi ("Miss Saigon", 2004), Flickan med Svavelstickorna ("Flickan med svavelstickorna", 2010), Smitty ("Miten menestyä vaivatta liike-elämässä", 2014) ja Milan Stage Manager ("Kinky Boots", 2018). Nyman näytteli useita rooleja kappaleessa "Kirka – Surun pyyhit silmistäni" vuonna 2017.
Nyman on toiminut solistina Emilia Nyman Quintet -kokoonpanossa. Lisäksi hän on dubannut useissa ohjelmissa.
Nyman toimi laulunopettajana Arto Halosen ohjaamassa elokuvassa "Antero Varovainen ja onnenkivi" (2023).
Ilmari Viitanen

Ilmari Mikael Viitanen (22. joulukuuta 1929 Turku – 23. huhtikuuta 1993 Turku) oli suomalainen käsipalloilija ja jalkapalloilija. Hän pelasi käsipalloa Suomen maajoukkueessa ja jalkapalloa Mestaruussarjassa.
Viitanen kuului käsipallossa Suomen MM-kisajoukkueeseen ulkokenttien MM-kilpailuissa Länsi-Saksassa 1955 ja sisäkenttien MM-kilpailuissa Itä-Saksassa 1958. Hän voitti Turun Palloseuran joukkueessa A-poikien Suomen-mestaruuden vuonna 1946 sekä saavutti miesten SM-hopeaa Turun Toverien joukkueessa vuosina 1957 ja 1958.
Viitanen voitti jalkapallossa Turun Palloseuran joukkueessa Suomen Palloliiton alle 18-vuotiaiden mestaruuden vuonna 1946. Hän pelasi TPS:n edustusjoukkueessa neljä mestaruussarjaottelua kaudella 1950 sekä 18 mestaruussarjaottelua niin kaudella 1951 kuin myös kaudella 1952. Hän jatkoi TPS:n joukkueessa kaudet 1953, 1954 ja 1955 Suomensarjassa. Kaudet 1956–1963 Viitanen edusti Turun Tovereita, ja joukkueen pelatessa Mestaruussarjassa kaudella 1961 Viitaselle kertyi vielä 22 pääsarjaottelua lisää. Kaudella 1964 Viitanen edusti kolmannella sarjatasolla Pargas IF:ää.
Viitanen pelasi kuusi jalkapallomaaottelua Suomen B-maajoukkueessa vuosina 1957–1961.
Viitanen oli ammatiltaan kultaseppä.
Daniela (albumi)

Daniela on suomalaislaulaja Markku Aron kahdeksas, keväällä 1980 julkaistu studioalbumi. Albumin kahdestatoista kappaleesta seitsemän on käännöskappaleita.
Yksi levyn tunnetuimmista kappaleista on nimikappale, joka on käännös kroatialaislaulaja Oliver Dragojevićin kappaleesta ”Danijela” vuodelta 1979. Kappale julkaistiin myös singlenä yltäen parhaimmillaan Suomen jukebox-listan kahdeksanneksi.
Paul Vihermaa

Paul Valdemar Vihermaa (14. huhtikuuta 1920 – 21. marraskuuta 2005) oli suomalainen jalkapalloilija, pelipaikaltaan puolustaja. Hän pelasi Mestaruussarjassa 1940- ja 1950-luvuilla ja voitti Suomen-mestaruuden vuonna 1949.
Vihermaa pelasi Maarian Kisa-Veikkojen joukkueessa kauden 1943–1944 Mestaruussarjaa ja Turun Toverien joukkueessa TUL:n mestaruussarjaa. Kaudesta 1946–1947 alkaen hän edusti Turun Palloseuraa seitsemän kauden ajan Mestaruussarjassa ja lopuksi vielä yhden kauden Suomensarjassa. Hän saavutti SM-hopeaa kaudella 1948 ja voitti Suomen-mestaruuden kaudella 1949. Vihermaa pelasi TPS:ssä kaikkiaan 95 mestaruussarjaottelua ja teki niissä kahdeksan maalia.
Jalkapallon Suomen Cup 1978

Jalkapallon Suomen Cup 1978 oli cupin 24. järjestämisvuosi. Kilpailuun osallistui 294 joukkuetta. Mestaruussarjan ja I divisioonan joukkueet pääsivät suoraan varsinaisen cupin ensimmäiselle kierrokselle, ja muut joukkueet pelasivat ennen sitä karsintakilpailun, josta 40 joukkuetta selviytyi varsinaiseen cupiin.
Kaksiosaisessa loppuottelussa pelasivat mestaruussarjajoukkueet Lahden Reipas ja Kuopion Pallotoverit. Reipas voitti 8. lokakuuta 1978 Kuopiossa pelatun ensimmäisen ottelun maalein 1-3. Toinen ottelu Lahdessa päättyi tasapeliin 1-1, joten Reipas voitti mestaruuden yhteismaalein 4-2. Mestaruus oli Reippaan seitsemäs.
Taskuset

Taskuset oli suomalainen WSOY:n kustantama lastenkirjasarja, jota julkaistiin 42 kappaletta vuosina 1972–1975.
Jalkapallon Suomen Cup 1979

Jalkapallon Suomen Cup 1979 oli cupin 25. järjestämisvuosi. Kilpailuun osallistui 293 joukkuetta. Cup pelattiin uudella järjestelmällä. Mestaruussarjan ja I divisioonan joukkueet pelasivat keskenään yhden kierroksen, jonka otteluparien voittajat pääsivät suoraan cupin kahdeksannelle kierrokselle. Muut joukkueet pelasivat keskenään seitsemän kierrosta, joiden jälkeen neljä joukkuetta selviytyi kahdeksannelle kierrokselle. Nämä neljä joukkuetta olivat Närpiön Kraft, Hirvensalon Heitto ja Pietarsaaren Jaro II divisioonasta sekä III divisioonan Lahden Palloseura.
Helsingissä 21. lokakuuta pelatussa loppuottelussa kohtasivat mestaruussarjajoukkueet Tampereen Ilves ja Turun Palloseura. Ilves voitti ottelun maalein 2–0 ja saavutti toisessa cupfinaalissaan ensimmäisen mestaruutensa.
Eugén Johansén

Eugén Karl Johansén (14. huhtikuuta 1915 Parainen – 6. joulukuuta 2003 Turku) oli suomalainen jalkapalloilija ja käsipalloilija. Hän pelasi Suomen käsipallomaajoukkueessa ja 1930-luvun alkupuolelta 1950-luvulle saakka jalkapalloa Mestaruussarjassa.
Johansén pelasi jalkapalloa keskushyökkääjänä. Hän edusti Åbo IFK:ta vuoteen 1947. Mestaruussarjassa hän pelasi kaksi ottelua kaudella 1933 ja 13 ottelua kaudella 1935. Jälkimmäisellä kaudella hän teki yhden maalin. Kausina 1947–1952 hän pelasi Turun Palloseurassa 90 mestaruussarjaottelua ja teki niissä 49 maalia. Maaleistaan 16 hän teki kaudella 1949, jolloin TPS voitti Suomen-mestaruuden. Kaudella 1948 hän teki 12 maalia ja saavutti SM-hopeaa.
Käsipallossa Johansén edusti Åbo IFK:ta sisä- ja ulkopelin SM-sarjassa. Hän pelasi vuonna 1948 Suomen ensimmäisessä 11 miehen ulkopelimaaottelussa vuonna 1948. Keilailussa Johansén nousi M-luokkaan.
Carlo Casagrande

Carlo Giovanni Antonio Casagrande (5. tammikuuta 1921 Turku – 27. helmikuuta 1975 Turku) oli suomalainen jalkapalloilija, pelipaikaltaan maalivahti. Hän edusti Mestaruussarjassa Turun Palloseuraa viiden kauden ajan.
Casagrande siirtyi vuonna 1946 Åbo IFK:sta Turun Palloseuraan. Hän pelasi Mestaruussarjassa yhden ottelun kaudella 1946–1947, kahdeksan ottelua kaudella 1947–1948, 16 ottelua kaudella 1948, 22 ottelua kaudella 1949 ja 14 ottelua kaudella 1950. Hän saavutti SM-hopeaa kaudella 1948 ja voitti Suomen-mestaruuden kaudella 1949. Pelaajauransa jälkeen hän toimi Åbo IFK:n valmentajana kaksi vuotta.
Arvi Virtanen

Arvi Aarre Virtanen (31. elokuuta 1922 – 21. lokakuuta 1987 Turku) oli suomalainen jalkapalloilija, pelipaikaltaan tukimies. Hän pelasi Mestaruussarjassa Turun Palloseuran joukkueessa vuosina 1945–1952 ja voitti Suomen-mestaruuden vuonna 1949.
Virtanen pelasi kahdeksan kauden aikana Mestaruussarjassa kaikkiaan 109 ottelua ja teki niissä kolme maalia. Hän saavutti SM-hopeaa kaudella 1948 ja voitti Suomen-mestaruuden kaudella 1949.
Stéphanie de Lannoy

Stéphanie de Lannoy (s. 18. helmikuuta 1984 Renaix, Belgia) on Luxemburgin suurherttuatar ja suurherttua Guillaume V:n vaimo. 
Kihlautuminen silloisen kruununprinssin kanssa julkistettiin 26. huhtikuuta 2012 ja pariskunta meni naimisiin siviilivihkimisessä 19. lokakuuta 2012, minkä jälkeen seuraavana päivänä oli kirkollinen vihkiminen. Pariskunnalla on kaksi poikaa, prinssit Charles ja François.
Hän on belgialaisesta aatelissuvusta.
Erkki Norelma

Erkki Edvard Norelma (29. elokuuta 1924 Turku – 2. huhtikuuta 2008 Turku) oli suomalainen jalkapalloilija, pelipaikaltaan laitahyökkääjä. Hän edusti Mestaruussarjassa Turun Palloseuraa ja voitti yhden Suomen-mestaruuden.
Norelma pelasi Turun Palloseuran junioreissa. Hän pelasi Mestaruussarjassa kausina 1949–1952 kaikkiaan 39 ottelua ja teki niissä kahdeksan maalia. Hän voitti Suomen-mestaruuden kaudella 1949, jolloin hän pelasi 15 ottelua ja teki kolme maalia. Kausina 1953–1954 Norelma vielä pelasi Suomensarjaan pudonneessa TPS:ssä.
Jaakko Heinonen

Jaakko Olavi Heinonen (12. tammikuuta 1923 Turku – 3. tammikuuta 2003 Turku) oli suomalainen jalkapalloilija, pelipaikaltaan oikea tukimies. Hän edusti Mestaruussarjassa Turun Palloseuraa ja voitti yhden Suomen-mestaruuden.
Heinonen pelasi uransa alkupuolella Maarian Kisa-Veikoissa. Hän pelasi Mestaruussarjassa Turun Palloseurassa kausina 1945–1952 kaikkiaan 90 ottelua ja teki niissä yhden maalin. Hän saavutti SM-hopeaa kaudella 1948 ja voitti Suomen-mestaruuden kaudella 1949. Hän pelasi mestaruuskaudella täydet 22 ottelua.
Heinonen pelasi myös jääpalloa Turun Palloseuran joukkueessa.
Uefa Super Cup 2021

Uefa Super Cup 2021 oli järjestykseltään 46. Uefa Super Cupin ottelu. Siinä kohtasivat kaksi hallitsevaa Euroopan seurajoukkueiden pääkilpailujen mestaria Mestarien liigan voittaja ja Eurooppa-liigan voittaja. Ottelu pelattiin 11. elokuuta 2021 Windsor Parkilla, Belfastissa, Pohjois-Irlannissa. Varsinainen peliaika päättyi 1–1 ja Chelsea voitti rangaistuspotkukilpailun 6–5 ja saavutti seurahistoriansa toisen UEFA Super Cupin mestaruuden.
Tapahtumapaikka.
Windsor Parkin valitsemisesta ottelupaikaksi päätettiin 24. syyskuuta 2019 järjestetyssä Uefan järjestelykomitean kokouksessa Ljubljanassa, Sloveniassa.
Stadion on aikaisemmin isännöinyt vuoden 2005 jalkapallon alle 19-vuotiaiden Euroopan-mestaruuskilpailujen ja vuoden 2017 naisten jalkapallon alle 19-vuotiaiden Euroopan-mestaruuskilpailujen loppuotteluita.
Joulupukki (laulu)

Joulupukki on P. J. Hannikaisen säveltämä ja sanoittama suomalainen joululaulu. Laulu julkaistiin Joulupukki-lehdessä marraskuussa 1917. Ensijulkaisussa on merkitty lasten laulettaviksi säkeistöt 1, 2 ja 4 sekä Joulupukin laulettavaksi säkeistö 3. Säkeistöstä 5 Joulupukki laulaa alkuosan ja lapset loppuosan. 
Ensijulkaisun sanoissa on joitakin eroja sanoihin, joilla laulua nykyään yleisimmin lauletaan. Esimerkiksi ensimmäisessä säkeistössä lapset laulavat "Käy nyt tänne, emme pelkää" (nykyisin "Käypä tänne, emme pelkää").
Fröndenberg/Ruhr

Fröndenberg on kaupunki Nordrhein-Westfalenin osavaltiossa läntisessä Saksassa. Se sijaitsee Ruhrin alueen itäosassa ja Unnan piirikunnan eteläosassa. Fröndenberg rajoittuu etelässä Ruhriin.
Maantiede.
Fröndenberg sijaitsee Dortmundista 21 kilometriä itäkaakkoon ja Kölnistä 82 kilometriä koilliseen. Maanteitse matka Kölnistä on 110 kilometriä. Fröndenberg koostuu neljästätoista kaupunginosasta.
Historia.
Goottikirkko muodostaa Fröndenbergin historiallisen ytimen, joka alkaa vuodesta 1197. Metalliteollisuus oli hallitseva ala aina 1900-luvulle saakka, ja nykyisin kaupunki pyrkii houkuttelemaan vapaa-ajan- ja kulttuuritarjonnallaan.
Fröndenbergin vanhaa arkkitehtuuria edustaa muun muassa historiallinen kirkko St. Marien.
Talous ja liikenne.
Fröndenbergin yrityksiä on muun muassa Schmöle GmbH, joka on erikoistunut ripaputkien ja lämmönvaihdinkomponettien kehittämiseen ja valmistukseen. Fröndenbergin rautatieasema, Bahnhof Fröndenberg, palvelee henkilöliikennettä. Asemarakennus rakennettiin uudelleen sotatuhojen jälkeen 1957. Fröndenbergin autoliikennettä hoitaa Bundesstraße 233 ja Bundesautobahn 46.
Julius von Hann

Julius (von) Hann (23. maaliskuuta 1839 – 1. lokakuuta 1921) oli itävaltalainen meteorologi.
Hann opiskeli Wienissä matematiikkaa ja fysiikkaa. Hän oli vuodesta 1865 opettajana eri kouluissa, vuodesta 1868 Wienin yliopiston yksityisdosentti, 1869 Wienin meteorologisen keskuslaitoksen apulainen, 1873 fysikaalisen maantieteen ylimääräinen professori, 1877 saman aineen vakinainen professori ja meteorologisen keskuslaitoksen johtaja, 1900 kosmisen fysiikan professori.
Hann oli sääopin eli klimatologian asiantuntija ja toimitti useita alan julkaisuja. Hän esitti yleiset syyt koko maapalloa käsittävään suureen ilmakiertoon. Hän selitti maa- ja merituulten, Alppi-seutujen föhn-, Adria-alueen sirocco-, Argentiinan ja Uruguayn pampero-tuulten synnyn. Hän laski, missä määrin ilmakehän lämpötila ylöspäin alenee (0,57-0,58 °C 100 metriltä). Hän tutki merivirtoja, suunnitteli sadekarttoja ja ensimmäisen koko maapalloa käsittävän isotermikartan (1884). Hän kiinnitti ensimmäisenä huomion järvien vedenkorkeuden aikakautiseen vaihteluun. Hän toimitti yhdessä Karl Jelinekin kanssa ja tämän kuoltua 1877 yksin aikakauskirjaa "Zeitschrift der österreichischen Gesellschaft für Meteorologie" sen perustamisesta 1866 asti.
Horisontti (arkeologia)

Horisontti on Amerikan arkeologiassa käytetty nimitys laajalle levinneelle arkeologiselle kulttuurille, jonka piiriin kuuluu useita paikalliskulttuureja tai jonka vaikutus ulottuu useiden erottuvien kulttuurivaiheiden ajalle. Horisontti määritellään yleensä kivityökalu- tai keramiikkatyylien perusteella. Käsitteen ottivat käyttöön Gordon R. Willey ja Philip Phillips vuonna 1955.
Børkop

Børkop on taajama Vejlen kunnassa Tanskassa. Taajamassa oli 6 314 asukasta vuoden 2025 alussa.
Egtved

Egtved on taajama Vejlen kunnassa Tanskassa. Taajamassa oli 2 433 asukasta vuoden 2025 alussa.
Farre (Vejle)

Farre on taajama Vejlen kunnassa Tanskassa. Taajamassa oli 340 asukasta vuoden 2025 alussa.
Burabai

Burabai () on laskujoeton järvi Aqmolan alueen Burabain piirissä Kazakstanissa. Sen pinta-ala on 10,5 neliökilometriä, keskisyvyys 4,5 ja suurin syvyys 7 metriä ja valuma-alueen laajuus 164 neliökilometriä.
Burabai sijaitsee Kökşetaun ylängöllä Kökşetauvuoren juurella pyöreässä tektonisessa painaumassa. Matalat harjanteet erottavat sitä lähistön muista järvistä. Rantojen kalliot, vuoret, mänty- ja koivumetsät tekevät maisemasta kuvauksellisen ja luovat erityiset ilmasto-olosuhteet. Burabai on suosittu matkailukohde, ja sen rannoilla on hotelleja, lomakyliä sekä kivennäisvettä ja mutaa käyttäviä parantoloita. Seudun järvet muodostavat lähialueineen Burabain kansallispuiston.
Gadbjerg

Gadbjerg on taajama Vejlen kunnassa Tanskassa. Taajamassa oli 824 asukasta vuoden 2025 alussa.
Give

Give on taajama Vejlen kunnassa Tanskassa. Taajamassa oli 5 050 asukasta vuoden 2025 alussa.
Venäjän ja Yhdysvaltain huippukokous 2021

Venäjän ja Yhdysvaltain huippukokous 2021 oli huippukokous, jossa Yhdysvaltain presidentti Joe Biden ja Venäjän presidentti Vladimir Putin tapasivat Genevessä, Sveitsissä 16. kesäkuuta 2021. Presidentit keskustelivat tapaamisessa muun muassa kyberhyökkäyksistä, Aleksei Navalnyin tilanteesta sekä ihmisoikeuksista. 
Huippukokous oli Bidenin ja Putinin ensimmäinen ja ainoa kasvokkainen tapaaminen Bidenin presidenttikaudella. Yhdysvaltain ja Venäjän presidentit olivat tavanneet edellisen kerran Helsingissä vuonna 2018, jolloin tapaamiseen osallistuivat Donald Trump ja Putin. Seuraava maiden presidenttien välinen tapaaminen tapahtui Anchoragen huippukokouksessa Yhdysvalloissa vuonna 2025 Trumpin tavatessa Putinin.
Givskud

Givskud on taajama Vejlen kunnassa Tanskassa. Taajamassa oli 614 asukasta vuoden 2025 alussa.
TUL Cup 2025

TUL Cup 2025 oli 82. kerran järjestetty Suomen Työväen Urheiluliiton jalkapallomestaruuskilpailu. Mestaruuden voitti Tampereen Pallo-Veikot.
Givskud Zoo

Givskud Zoo on Vejlen kunnassa Tanskassa sijaitseva eläintarha. Se on perustettu vuonna 1969 ja oli tuolloin maan ensimmäinen safarityylinen eläintarha, jossa saattoi ajaa autolla muun muassa leijonien joukossa. Vuonna 2011 eläintarhassa oli 327 000 kävijää.
Grejs

Grejs on taajama Vejlen kunnassa Tanskassa. Taajamassa oli 1 536 asukasta vuoden 2025 alussa.
Matthias Steuchius

Matthias Steuchius (26. lokakuuta 1644 Fogdö – 2. elokuuta 1730 Uppsala) oli Ruotsin arkkipiispa vuosina 1714–1730. Tätä ennen hän toimi Härnösandin yli-intendenttinä 1683–1694 ja Lundin piispana 1695–1714.
Gabriel Hanotaux

Albert Auguste Gabriel Hanotaux [anotō’], (19. marraskuuta 1853 – 11. huhtikuuta 1944) oli ranskalainen poliitikko ja historioitsija. Hän toimi ensin ulkoasiainministeriössä ja diplomaattiuralla, edustajakamarin jäsenenä 1886–1889. Hän oli lyhyttä väliaikaa lukuunottamatta ulkoasiainministerinä 1894–1898 ja toimi varsinkin Ranskan siirtomaavallan laajentamiseksi ja Ranskan ja Venäjän välisen ystävyyden vahvistamiseksi. Venäjän kanssa syntyi liitto 1897. Hän julkaisi joukon historiallisia teoksia, kuten "Histoire du cardinal de Richelieu" (1893–1896), "Histoire de la France contemporaine" (1903–1908). Hän oli vuodesta 1897 Ranskan akatemian jäsen.
Helsingin huippukokous 1990

Helsingin huippukokous 1990 oli huippukokous, jossa Yhdysvaltain presidentti George H. W. Bush tapasi 
Neuvostoliiton presidentti Mihail Gorbatšovin Helsingissä 9. syyskuuta 1990.
Huippukokous oli ensimmäinen Bushin ja Gorbatšovin välinen kylmän sodan päättymisen jälkeen.
Tausta.
Tapaaminen järjestettiin vain viikon varoitusajalla. Tieto tapaamisesta vuosi julkisuuteen ennen virallisia järjestelyitä ja Suomen presidentti Mauno Koivisto kuuli tapaamisesta ensimmäisen kerran radiosta. 
Tapaaminen.
Tapaamisessa presidentit keskustelivat muun muassa Irakin tekemästä Kuwaitin miehityksestä. Tapaaminen järjestettiin Presidentinlinnassa ja siihen liittynyt lehdistötilaisuus Finlandia-talolla. Presidentinlinnan parvekkeelle jouduttiin asentamaan panssarilasi, jotta Gorbatšov ja Bush pääsivät vilkuttamaan väkijoukolle. Presidentit saapuivat Helsinkiin lauantaina 8. syyskuuta ja poistuvat seuraavana päivänä kokouksen jälkeen. Myös presidenttien puolisot saapuivat Suomeen.
Carl Anders Kullberg

Carl Anders Kullberg (26. lokakuuta 1815 Skövde – 23. lokakuuta 1897 Skövde) oli ruotsalainen runoilija ja kääntäjä. Hän opiskeli Uppsalan yliopistossa, mutta ei koskaan valmistunut. Hän käänsi ruotsiksi muun muassa "Raivoisan Rolandin" ja Petrarcan sonetteja. Kullberg oli Ruotsin akatemian jäsen vuodesta 1865.
Brian Halonen

Brian Halonen (s. 11. tammikuuta 1999 Delano, Minnesota) on amerikansuomalainen jääkiekkoilija, joka pelaa NHL-seura New Jersey Devilsin organisaatiossa. 
Halosella on sekä isänsä että äitinsä puolelta suomalaisia sukujuuria, ja hänellä on kymmenen sisarusta.
Hurrikaani Melissa

Hurrikaani Melissa on vuoden 2025 kolmastoista nimetty trooppinen myrsky Atlantin hurrikaanikaudella, ja tuon kauden viides trooppinen hirmumyrsky. Saffirin–Simpsonin hurrikaaniasteikolla se luokiteltiin korkeimmalle tasolle viisi.
Melissa nimettiin 21. lokakuuta, jolloin se oli lähestymässä Karibian lämpimiä vesiä, joista se saisi lisää energiaa ja kosteutta.
Sen lähestyessä Jamaikaa sen ennustettiin aiheuttavan yli 750 mm sadetta ja usen metrin korkeita myrskyvuoksiaaltoja. Sateet aiheuttaisivat tuliva ja maanvyöryjä. Jamaikan viranomaiset ovat varoittaneet, että Melissa voi olla Jamaikan historian voimakkain myrsky. Hurrikaani luokiteltiin tasolle viisi sen vahvistuttua viikonlopun aikana.
Nopean voimistumisen jälkeen Melissasta tuli vuoden 2025 siihen mennessä voimakkain myrsky. Jamaikalle saavuttuaan hurrikaani heikkeni tasolle kolme ja sen ennakoitiin kääntyvän koilliseen.
Myrsky surmasi Jamaikalla ainakin viisi ja Haitilla 25 ihmistä. Se jatkoi matkaansaa Kuubaan, Bahamalle ja Bermudan yli kohti Kanadaa.
Axel Jäderin

Axel Vilhelm Jäderin (7. syyskuuta 1850 Tukholma – 26. lokakuuta 1925 Tukholma) oli ruotsalainen lehtimies ja kirjailija. Hän perusti Oscar Norénin kanssa "Svenska Dagbladetin" vuonna 1884 ja toimi sen päätoimittajana vuoteen 1888, jolloin hän ajautui kiistaan lehden johtokunnan kanssa. Jäderinin sisar oli Anna Branting.
Jäderin

Jäderin on seuraavien henkilöiden sukunimi:
Oskar Westerlin

Oskar Westerlin (s. 25. huhtikuuta 1998 Porsgrunn) on norjalainen sosiaalisen median vaikuttaja ja podcast-juontaja. Hän nousi julkisuuteen Tiktok-videoillaan koronaviruspandemian aikana vuonna 2020. Westerlin on myös osallistunut useisiin tosi-tv-ohjelmiin ja julkaissut omaa musiikkia. Häntä on arvosteltu mielipiteistä ja lausunnoista, joita on pidetty naisvihamielisinä ja homofobisina. Westerlin on itse kiistänyt väitteet.
Abraham Okyere

Abraham Okyere (s. 6. heinäkuuta 2002) on ghanalainen jalkapalloilija, joka edustaa FC Hakaa. Hän on pelipaikaltaan keskikenttäpelaaja.
Haute Matsiatra

Haute Matsiatra () on hallinnollinen alue Madagaskarin keskivaiheilla, yksi aluehallinnon 24:stä alueesta. Vuoden 2018 väestönlaskennassa sen väkiluku oli 1 444 587 ja pinta-ala 20 819,8 neliökilometriä. Väestöstä kaupunkilaisia oli prosenttia eli 246 613 asukasta. Vuonna 2023 väkiluku oli 1 621 055.
Haute Matsiatran alueen naapureina ovat etelässä Ihoromben, lännessä Atsimo-Andrefanan, pohjoisessa Amoron’i Manian sekä idässä Vatovavyn ja Fitovinanyn alueet.
Aluekeskus on Fianarantsoa, joka sijaitsee linnuntietä 285 kilometriä pääkaupunki Antananarivosta etelään.
Paikallishallintoa varten alue jakautuu seitsemään piiriin ja edelleen 82 kuntaan.
Haute Matsiatran alueella sijaitsevista kansallispuistoista mainittakoon Andringitran kansallispuisto ja Ranomafanan kansallispuisto, joka kuuluu myös maailmanperintöluetteloon.
Ilmari Kurki-Suonio

Eero Juho Ilmari Kurki-Suonio (10. maaliskuuta 1929 Lapinlahti – 9. kesäkuuta 2014) oli suomalainen lämpötekniikan ja koneopin professori.
Kurki-Suonion vanhemmat olivat tuomiokapitulin asessori Erkki Kurki-Suonio, entinen Krohn, ja opettaja Sylvia Ranki. Hänen puolisonsa vuodesta 1957 oli Eila Kyllikki Jarmo. Kurki-Suonio tuli ylioppilaaksi Iisalmen yhteislyseosta 1947 ja valmistui Teknillisestä korkeakoulusta diplomi-insinööriksi 1952 ja tekniikan lisensiaatiksi 1963 ja väitteli siellä tekniikan tohtoriksi 1966.
Kurki-Suonio oli Keskon huoltopäällikko 1953–1955 ja Teknillisessä korkeakoulussa lämpövoimalaboratorion vanhempi assistentti 1955–1959 ja 1961–1964, kone-elinopin laitoksen laboratorioinsinööri 1964–1966 ja lämpötekniikan ja koneopin apulaisprofessori 1966–1969 ja professori 1985–1992. Puolustustalouden suunnittelukomitean tutkimusinsinööri hän oli 1959–1961 ja Tampereen teknillisessä korkeakoulussa lämpötekniikan ja koneopin vt. professori 1967–1969 ja professori 1969–1985.
Hann

Hann on muun muassa seuraavien henkilöiden sukunimi:
Lannoy

Lannoy on muun muassa seuraavien henkilöiden sukunimi:
Épée (1900)

Épée oli Ranskan laivaston Framée-luokan hävittäjä ensimmäisessä maailmansodassa.
Valmistus.
Alus tilattiin 27. lokakuuta 1897 Le Havresta Société Nouvelle des Forges et Chantiers de la Méditerranéeltä, missä köli laskettiin 16. toukokuuta 1898. Alus laskettiin vesille 27. heinäkuuta 1900 ja otettiin palvelukseen koeajoja varten 2. tammikuuta 1901. Alus otettiin varsinaiseen palvelukseen heinäkuussa.
Palvelus.
Alus sijoitettiin palvelukseen otettaessa Välimeren laivueeseen (), mistä se siirrettiin 1903 Korsikalle liikkuvaan osastoon (). Vuonna 1914 alus oli erityisessä reservissä, mistä se siirrettiin Cherbourgiin 2e Escadre légerèen 3. sukellusvenelaivueen johtoalukseksi, missä tehtävässä se oli vuoteen 1915. Vuonna 1916 alus oli Bizertessä ja 1917–1918 Toulonissa. Alus poistettiin palveluksesta maaliskuussa 1920. Alus poistettiin alusluettelosta 1. lokakuuta 1920 ja myytiin 8. tammikuuta 1921 Toulonissa romutettavaksi.
Framée (1899)

Framée oli Ranskan laivaston Framée-luokan hävittäjä ensimmäisessä maailmansodassa.
Valmistus.
Alus tilattiin 27. lokakuuta 1897 Nantesista Ateliers et Chantiers de la Loirelta, missä köli laskettiin 1897. Alus laskettiin vesille 29. kesäkuuta 1899 ja otettiin palvelukseen koeajoja varten helmikuussa 1900. Alus otettiin varsinaiseen palvelukseen kesäkuussa.
Palvelus.
Alus saapui 25. tammikuuta 1900 Nantesista Lorientiin. Alus sijoitettiin 29. kesäkuuta Välimeren laivueeseen (), mutta se oli pohjoisessa laivueessa () odottaessaan siirtoa. Alus upposi yöllä 10.–11. elokuuta 1900 Cabo de São Vincenten edustalla törmäyksessä taistelulaiva "Brennuksen" kanssa. Se poistettiin alusluettelosta 26. lokakuuta 1900.
Andreas Hansen

Andreas Martin Hansen (19. lokakuuta 1857 Nærbø, Rogaland, Norja – 31. maaliskuuta 1932 Oslo, Norja) oli norjalainen geologi ja arkeologi. Hän edusti aikanaan moniin esihistoriallisiin kysymyksiin nähden uutta näkemystä, etenkin pronssikaudesta, jonka hän katsoi paljon myöhemmäksi kuin muut tutkijat ja jonka luonnekin hänestä oli toisenlainen. Norjan varhaisimman väestön hän katsoio olevan ei-arjalaista rotua.
Yatagan (1900)

Yatagan oli Ranskan laivaston Framée-luokan hävittäjä ensimmäisessä maailmansodassa.
Valmistus.
Alus tilattiin 27. lokakuuta 1897 Nantesista Ateliers et Chantiers de la Loirelta, missä köli laskettiin 1897. Alus laskettiin vesille 20. maaliskuuta 1900 ja otettiin palvelukseen koeajoja varten toukokuussa. Alus otettiin varsinaiseen palvelukseen lokakuussa.
Palvelus.
Alus saapui 27. toukokuuta 1900 Nantesista Lorientiin koeajoihin. Alus sijoitettiin pohjoiseen laivueeseen (). Se oli 1904 Cherbourgissa liikkuvassa osastossa (). Alus korvasi 1913 kalastuksenvalvonta-alus "Ibiksen", kun "Flamantin" valmistuminen viivästyi. Ensimmäisen maailmansodan alettua se oli Kanaalin alueella kalastuksenvalvonnassa. Alus upposi yöllä 3. marraskuuta 1916 kolaroituaan Dieppen edustalla brittiläisen rahtialuksen "Teviotin" kanssa.
Niels Hansen Jacobsen

Niels Hansen Jacobsen (10. syyskuuta 1861 – 26. marraskuuta 1941) oli tanskalainen kuvanveistäjä. Hän oli aikansa Tanskan omaperäisimpiä veistotaiteilijoita. Hän työskenteli paljon taideteollisuuden alalla ja teki polttosavi-, pronssi- ja hopeatöitä.
Älykäs puettava teknologia

Älykkäät puettavat teknologiat ovat pieniä elektronisia laitteita ja mobiililaitteita, joissa on langaton viestintäominaisuus ja jotka on suunniteltu käytettäväksi ihmiskehossa ja jotka on integroitu vekottimiin, lisävarusteisiin tai vaatteisiin. Yleisiä puettavien teknologioiden tyyppejä ovat älykellot, kuntoseurantalaitteet ja älylasit. Puettavat elektroniset laitteet ovat usein lähellä ihoa tai ihon pinnalla, missä ne havaitsevat, analysoivat ja lähettävät tietoa, kuten elintoimintoja ja/tai ympäristötietoja, ja jotka joissakin tapauksissa mahdollistavat välittömän biologisen palautteen käyttäjälle.
Älylasit

Älylasit ovat silmiin tai päähän kiinnitettäviä puettavia tietokoneita. Monissa älylaseissa on näyttö, joka lisää tietoa käyttäjän näkemän kuvan viereen tai sen päälle. Toisaalta älylasit määritellään joskus lasiksi, joiden optisia ominaisuuksia voidaan muuttaa, kuten älyaurinkolasit, jotka on ohjelmoitu muuttamaan sävyään elektronisesti.
Doogee

Doogee ( eli , "Dàogé") on kiinalainen teknologiayritys, joka on erikoistunut iskunkestävien puhelimien, älypuhelinten, tablettien, varavirtalähteiden ja älykkäiden puettavien laitteiden suunnitteluun, valmistukseen ja markkinointiin. Doogee perustettiin vuonna 2013 ja sen päämaja sijaitsee Shenzhenin kaupungissa.
Varavirtalähde

Varavirtalähde on kannettava akku, jota käytetään elektronisten laitteiden, kuten älypuhelinten, tablettien, kameroiden tai kannettavien tietokoneiden lataamiseen, kun pistorasiaa ei ole käytettävissä. Se varastoi sähköenergiaa, joka voidaan siirtää laitteisiin USB:n tai muiden yhteensopivien kaapeleiden kautta.